  Анжелика Тихонова корреспондент Удмуртиысь егитъёслэсь но мӧйыослэсь театрен вырись коллективъёссэс «Театр сӥзьыл» («Театральная осень») усьтэм элькун фестиваль-вожвылъяськонэ пыриськыны ӧтё. Ужрад Россиын Театрлэн арез улсын ортче. Со сярысь Калык творчествоя элькун юртлэн «ВКонтакте» мерлыко вотэсысь огиназ ивортэмын. Ужъёсты таӵе номинациосъя эскерозы: «Драма театр» - драма спектакльёс но кылбуро композициос, нылпиослы спектакльёс, концерт-спектальёс, капустник-концертъёс. Татын кунысьтымы но кунгож сьӧрысь авторъёслэн классика но туала драматургиязэс, йӧскалык драматургия возьматыны луоно. «Духовной театр» - татчы сямъёс, яратон, оскон вылэ пыкъяськись постановкаос, Атыкай музъемез гажанэз история, адямиос, мадёсъёс, Дун-чылкыт адямиослэн улэмзы-вылэмзы пыр возьматӥсь спектакльёс пыро. «Крезьгуро театр» - литературая но крезьгуръя композициос, мюзиклъёс, опереттаос, балет, туала эктонъя театр. Озьы ик та номинацие модая театръёс пыриськыны быгато. Фестивале ӟуч, удмурт но мукет кылъёсын спектакль пуктӥсь 16 аресысен адямиосты возьмало. Вазиськонъёсты 25-тӥ коньывуонозь кутозы. Нош бӧрысь 9-тӥ, 10-тӥ, 16-тӥ но 17-тӥ шуркынмонэ фестиваль-вожвыляъськонлэн зонаосъя ужрадъёсыз ортчозы 9-тӥ шуркынмонэ Красногорск черкогуртысь лулчеберетъя но спортъя «Красногорский» огъетын Уйпал зоналэн пумиськонэз ортчоз. Отчы Яр, Глаз, Юкаменск, Красногорск, Балезино, Кез, Дэбес ёросъёс но Глазкар пыриськозы. 10-тӥ шуркынмонэ Киясаысь лулчеберетъя юртын Лымшор-шундыӝужан пал ёросъёс пумиськозы: Алнаш, Каракулино, Камбарка, Кияса, Пичи Пурга, Сарапул ёросъёс но Сарапул. 16-тӥ шуркынмонэ Сьӧлта ёрос лулчеберетъя юрт лымшор-шундыпуксён пал ёросъёсты пумиталоз. Отчы Сюмси, Вавож, Сьӧлта, Ува, Грак, Кизнер, Можга ёросъёс но Можга люкаськозы. 17-тӥ шуркынмонэ Ижкарысь Калык творчествоя юртын Шор зонае пырисьёс люкаськозы: Вотка, Дэри, Эгра, Шаркан, Якшур-Бӧдья ёросъёс, Ижкар но Вотка. Куронъёс сярысь пыр-почгес фестиваль-вожвылъяськонлэн  гожтэмын. Фестиваль-вожвылъяськон театрен тунсыкъяськонлы юрттон но азинтон, вань театр амалъёсты вӧлмытон, театрен тунсыкъяськисьёслэсь быгатонлыкъёссэс волятон, репертуарзэс паськытатон, театр пыр Атыкай музъемез гажан пыӵатон, быгатонлыко режиссёръёсты, дышетӥсьёсты, суредасьёсты, актёръёсты шараян понна ортчытӥське. Ужрадэз Удмуртиысь лулчеберетъя но туризмъя министерство но Калык творчествоя элькун юрт радъяло. Тегъёс: Лулчеберет Театр Удмуртия Театрлэнарез  